钦定古今图书集成/明伦汇编/家范典/第009卷
## 钦定古今图书集成/明伦汇编/家范典/第009卷

| 钦定古今图书集成 明伦汇编 第九卷 |

| |

钦定古今图书集成明伦汇编家范典

第九卷目录

祖孙部纪事二

家范典第九卷

《晋书荀崧传》：“崧字景猷，父𫖳。崧志操清纯，雅好文学。
龆龀时族，曾祖𫖮见而奇之，以为必兴𫖳门。”

《范乔传》：乔字伯孙，年二岁时，祖馨临终抚乔首曰：“恨
不见汝成人。”因以所用砚与之。至五岁，祖母以告乔，
乔便执砚涕泣。

《王羲之传》：“羲之率诸子抱弱孙，有一味之甘，割而分
之，以娱目前。”

《刘殷传》：殷字长盛，新兴人也。高祖陵，汉光禄大夫。殷
七岁丧父，哀毁过礼，服丧三年，未曾见齿。曾祖母王
氏，盛冬思菫而不言，食不饱者一旬矣。殷怪而问之，
王言其故。殷时年九岁，乃于泽中恸哭曰：殷罪衅深
重，幼丁艰罚，王母在堂，无旬月之养。殷为人子，而所
思无获。皇天后土，愿垂哀愍。声不绝者半日，于是忽
若有人云：“止止声。”殷收泪视地，便有菫生焉，因得斛
馀而归，食而不减，至时菫生乃尽。又尝夜梦人谓之
曰：“西篱下有粟”，寤而掘之，得粟十五锺，铭曰：“七年粟
百石，以赐孝子刘殷。”自是食之，七载方尽。时人嘉其
至性通感，竞以谷帛遗之。殷受而不谢，直云：“待后贵
当相酬耳。”乡党亲族，莫不称之。郡命主簿，州辟从事，
皆以供养无主，辞不赴命。司空、齐王攸辟为掾，征南
将军羊祜召参军事，皆以疾辞。同郡张宣子，识达之
士也，劝殷就征。殷曰：“当今二公，有晋之栋楹也。吾方
希达，如榱椽耳，不凭之，岂能立乎！吾今王母在堂，既
应他命，无容不竭尽臣礼，便不得就养。子舆所以辞
齐大夫，良以色养为主故耳。”宣子曰：“如子所言，岂庸
人所识哉！而今而后，吾子当为吾师矣。”遂以女妻之。
诫其女曰：“刘殷至孝冥感，兼才识超世，此人终当远
达，为世名公。汝其谨事之。”张氏性亦婉顺，事王母以
孝闻，奉殷如君父焉。及王氏卒，殷夫妇毁瘠，几至灭
性。时柩在殡，而西邻失火，风势甚盛，殷夫妇叩殡号
哭，火遂越烧。东家后有二白鸠巢其庭树，自是名誉
弥显。太傅杨骏辅政，备礼聘殷，殷以母老固辞。骏于
是表之，优诏遂其高致，听终色养。敕所在供其衣食，
蠲其徭赋，赐帛二百匹，谷五百斛。

《孔愉传》：“愉字敬康，会稽山阴人也。年十三而孤，养祖
母以孝闻。”

《何遵传》：“遵四子：嵩、绥、机、羡。绥字伯蔚，位至侍中尚书。
自以继世名贵，奢侈过度，性既轻物，翰札简傲。城阳
王尼见绥书疏，谓人曰：‘伯蔚居乱而矜豪乃尔，岂其
免乎’？”刘舆、潘淊谮之于东海王越，越遂诛。绥初曾侍
武帝宴，退而告遵等曰：“国家应天受禅，创业垂统，吾
每宴见，未尝闻经国远图，惟说平生常事，非贻厥孙
谋之兆也。及身而已，后嗣其殆乎！此子孙之忧也。汝
等犹可获没。”指诸孙曰：“此等必遇乱亡也。”及绥死，嵩
哭之曰：“我祖其大圣乎！”

《愍怀太子传》：愍怀太子遹，字熙祖，惠帝长子。母曰谢
才人。幼而聪慧，武帝爱之，恒在左右。尝与诸皇子共
戏殿上，惠帝来朝，执诸皇子手，次至太子，帝曰：“‘是汝
儿也’。惠帝乃止。宫中尝夜失火，武帝登楼望之，太子
时年五岁，牵帝裾入暗中，帝问其故，太子曰：‘暮夜仓
卒，宜备非常，不宜令照见人君也’。”由是奇之。尝从帝
观豕牢，言于帝曰：“豕甚肥，何不杀以享士，而使久费
五谷？”帝嘉其意，即使烹之。因抚其背，谓廷尉傅祗曰：
“此儿当兴我家。”尝对群臣称太子似宣帝，于是令誉
流于天下。

《陆机传》：范阳卢志于众中问机曰：“陆逊、陆抗，于君近
远？”机曰：“如君于卢毓、卢珽。”志默然。既起，云谓机曰：“殊
邦遐远，容不相悉，何至于此？”机曰：“我父祖名播四海，
宁不知邪？”

《谢元传》：元子瑍，瑍子灵运。瑍少不惠，而灵运文藻艳
逸。元尝称曰：“我尚生瑍瑍，那得不生灵运？”

《王湛传》：湛子承，自昶至承，世有高名，论者以为祖不
及孙，孙不及父。

《四裔传》：吐谷浑子吐延，吐延子叶延。叶延长而沉毅，
好问天地造化、帝王年历。司马薄洛邻曰：“臣等不学，
实未审三皇何父之子，五帝谁母所生？”延曰：“自羲皇
以来，符命元象，昭言著见，而卿等面墙，何其鄙哉！语
曰：‘夏虫不知冬冰’，良不虚也。”又曰：“《礼》云：‘公孙之子，得
以王父字为氏’。吾始祖自昌黎光宅于此。今以吐谷”

幼孤，为祖母所养，年十馀岁，祖母又终，居丧毁顿，杖
而后起，遂以孝闻。”

《李密传》：“密字令伯，犍为武阳人也。一名虔。父早亡，母
何氏改醮。密时年数岁，感恋弥至，烝烝之性，遂以成
疾。祖母刘氏躬自抚养，密奉事以孝谨闻。刘氏有疾，
则涕泣侧息，未尝解衣，饮膳汤药，必先尝后进，有暇
则讲学忘疲。而师事谯周，周门人方之游夏。少仕蜀，
为郎，数使吴，有才辩，吴人称之。蜀平，泰始初，诏征为”
太子洗马。密以祖母年高，无人奉养，遂不应命。乃上
疏曰：“臣以险衅，夙遭闵凶，生孩六月，慈父见背，行年
四岁，舅夺母志。祖母刘愍臣孤弱，躬见抚养。臣少多
疾病，九岁不行，零丁辛苦，至于成立。既无伯叔，终鲜
兄弟，门衰祚薄，晚有儿息。外无期功彊近之亲，内无
应门五尺之童，茕茕孑立，形影相吊。而刘早婴疾病，
常在床蓐，臣侍汤药，未尝废离。自奉圣朝，沐浴清化，
前太守臣逵察臣孝廉，后刺史臣荣举臣秀才，臣以
供养无主，辞不赴命。明诏特下，拜臣郎中，寻蒙国恩，
除臣洗马。猥以微贱，当侍东宫，非臣陨首所能上报。
臣具以表闻，辞不就职。诏书切峻，责臣逋慢。郡县逼
迫，催臣上道。州司临”门，急于星火。臣欲奉诏奔驰，则
刘病日笃；苟徇私情，则告诉不许，臣之进退，实为狼
狈。伏惟圣朝以孝治天下，凡在故老，犹蒙矜恤，况臣
孤苦尪羸之极。且臣少仕伪朝，历职郎署，本图宦达，
不矜名节。今臣亡国贱俘，至微至陋，猥蒙拔擢，宠命
殊私，岂敢盘桓，有所希冀？但以刘日薄西山，气息奄
奄，人“命危浅，朝不虑夕。臣无祖母，无以至今日；祖母
无臣，无以终馀年；母孙二人，更相为命，是以私情区
区，不敢弃远。臣密今年四十有四，祖母刘今年九十
有六，是臣尽节于陛下之日长，而报养刘之日短也。
乌鸟私情，愿乞终养。臣之辛苦，非但蜀之人士及二
州牧伯之所明知，皇天后土，实所鉴见。伏愿陛下矜
愍愚诚，听臣微志，庶刘侥幸，保卒馀年。臣生当陨身，
死当结草。”帝览之曰：“士之有名，不虚然哉！”乃停召。后
刘终服阕，复以洗马征，至洛。

《张凭传》：“凭字长宗，祖镇，苍梧太守。凭年数岁，镇谓其
父曰：‘我不如汝有佳儿’。”凭曰：“阿翁岂宜以子戏父邪？”
《庾峻传》：峻字山甫，颍川鄢陵人也。祖乘，才学洽闻，汉
司徒辟有道，征皆不就。伯父嶷，中正简素，仕魏为太
仆。父道，廉退贞固，养志不仕，牛马有踶啮者，恐伤人，
不货于市。及诸子贵，赐拜大中大夫。峻少好学，有才
思。尝游京师，闻魏散骑常侍苏林老疾在家，往候之。
林尝就乘学，见峻，流涕良久，曰：“尊祖高才，而性退让，
慈和汎爱，清静寡欲，不营当世，惟修德行而已。鄢陵
旧五六万户，闻今裁有数百。君二父孩抱经乱独至
今日。尊伯为当世令器，君兄弟复俊茂，此尊祖积德
之所由也。”

《杨佺期传》：“佺期弘农华阴人。汉太尉震之后也。曾祖
准，太常。自震至准七世有名德。”

《范粲传》：“粲字承明，陈留外黄人，汉莱芜长丹之孙也。
粲高亮贞正，有丹风。”

《郭荷传》：“荷字承休，洛阳人也。六世祖整，汉安顺之世，
公府八辟，公车五征，皆不就。自整及荷，世以经学致
位。”

《慕容儁载记》：儁字宣英，皝之第二子也。初，廆尝言：“吾
积福累仁，子孙当有中原。”既而生儁。廆曰：“此儿骨相
不恒，吾家得之矣。”

《苻生载记》：“生字长生，健第三子也。幼而无赖，祖洪甚
恶之。生无一目，为儿童时，洪戏之问侍者曰：‘吾闻瞎
儿一泪，信乎’？侍者曰：‘然’。生怒，引佩刀自刺出血，曰：‘此
亦一泪也’。洪大惊，鞭之。生曰：‘性耐刀槊，不堪鞭捶’。洪
曰：‘汝为尔不已，吾将以汝为奴’。生曰：‘可不如石勒也’。
洪惧，跣而掩其口，谓健曰：‘此儿狂勃，宜早除之，不然，
长大必破人家’。”健将杀之，雄止之曰：“儿长成自当修
改，何至便可如此？”健乃止。及长，力举千钧，雄勇好杀，
手格猛兽，走及奔马，击刺骑射，冠绝一时。

《苻坚载记》：坚字永固，一名文玉，雄之子也。祖洪奇而
爱之，名曰坚头。年七岁，聪敏好施，举止不逾规矩，每
侍洪侧，辄量洪举措，取与不失机候。洪每曰：“此儿姿
貌瑰伟，质性过人，非常相也。”健之入关也，梦天神遣
使者朱衣赤冠，命拜坚为龙骧将军。健翌日为坛于
曲沃以授之，健泣谓坚曰：“汝祖昔受此号，今汝复为
神明所命，可不勉之！”坚挥剑捶马，志气感厉，士卒莫
不惮服焉。

《慕容宝载记》：宝字道祐，垂之第四子也。宝子盛，少沉
敏，多谋略。苻坚诛慕容氏，盛潜奔于冲。及冲称尊号，
盛间行东归，既至，垂问以西事，画地成图，垂笑曰：“昔
魏武抚明帝之首，遂乃侯之，祖之爱孙，有自来矣。”于
是封长乐公。

《李引传》：“引字宣伯，辽东襄平人也。祖敏，汉河内太守，
去官还乡里，辽东太守公孙度欲彊用之，敏乘轻舟浮沧海，莫知所终。引父信追求积年，浮海出塞，竟无
所见。欲行丧制服，则疑父尚存，情若居丧，而不聘娶。
后有邻居故人与其父同年者亡，因行丧制服。燕国
徐邈与之同州里，以不孝莫大于无后，劝使娶妻。既”
生引，遂绝房室，恒如居丧礼，不堪其忧，数年而卒。引
幼孤，母又改行。有识之后，降食哀戚，亦以丧礼自居。
又以祖不知存亡，设木主以事之，由是以孝闻。
《卫玠传》：玠字叔宝，年五岁，风神秀异，祖父瓘曰：“此儿
有异于众，顾吾年老，不见其长成耳。”

《南康记》：晋翟庄字祖休，汤之子，以孝友著名，守父操，
州致礼命，并不就。庄子矫亦高节，家居无事，好种竹，
辟命屡至，叹曰：“吾焉能易吾种竹之心，以从事于笼
鸟盆鱼之间哉。”竟不就。矫子法赐，节概尤佳，武帝以
散骑郎召客，勉之就聘，乃正色曰：“‘步吾家不仕四世矣，
使白璧点污可乎’？亦不从之。祖父子孙皆有行，后”世
称《浔阳四隐》。

《孝子传》：原榖有祖年老，父母厌憎，欲弃之。榖年十五，
谏不听，作舆舁，祖弃之于野，榖随收舆归。父曰：“汝何
收此凶具？”榖曰：“他日父母老，不能更作此具，是以收
之。”父感动，乃载归奉养。

《宋书袁粲传》：“粲，太尉淑兄子也。父濯，扬州秀才，蚤卒。
祖母哀其孤幼，名之曰愍孙。”

《王镇恶传》：镇恶祖猛，苻坚僭号，猛为将相，镇恶以五
月五日生，家人俗忌，欲令出继疏宗，猛奇之曰：“此非
常儿，昔孟尝君恶日生而相齐，是儿亦将兴吾门矣。”
故名镇恶。苻氏败，寄食渑池李方家，方善遇之，曰：“君
丞相孙，人才如此，何患不富贵。”广固之役，或荐镇恶
于高祖，时镇恶为天门临沣令，即遣召之。既至，与语
甚异焉，因留宿。明旦，谓诸佐曰：“镇恶，王猛之孙，所谓
将门有将也。”

《徐湛之传》：“湛之及长，颇涉大义，善自特持，事祖母及
母并以孝谨闻。”

《朱修之传》：修之字恭祖，义兴平氏人也。曾祖焘，晋平
西将军。祖序，豫州刺史。父谌，益州刺史。修之自州主
簿迁司徒从事中郎。文帝谓曰：“卿曾祖昔为王导丞
相中郎，卿今又为王弘中郎。可谓不忝尔祖矣。”
《陶潜传》：潜弱年薄官，不洁去就之迹，自以曾祖晋世
宰辅，耻复屈身后代。

《谢景仁传》：景仁祖据，太傅安第二弟。景仁幼时与安
相及，为安所知，高祖尝谓景仁是太傅安孙。及平京
邑，入镇石头，景仁与百僚同见高祖，高祖目之曰：“此
名公孙也。”

《傅隆传》：“隆转司徒右长史。时会稽剡县民黄初妻赵，
打息，载妻王死亡，遇赦，王有父母及息男称、息女叶，
依法徙赵二千里外。隆议之曰：原夫礼律之兴，盖本
之自然，求之情理，非从天堕，非从地出也。父子至亲，
分形同气，称之于载，即载之于赵，虽云三世为体，犹
一未有能分之者也。称虽创巨痛深，固无仇祖之义”，
若称可以杀赵，赵当何以处载？将父子孙祖互相残
戮，惧非先王明罚咎繇，立法之本旨也。向使日䃅之
孙，砥锋挺锷，不与二祖同戴天日，则石碏、秺侯，何得
流名百代，以为美谈者哉！旧《令》云：“杀人父母，徙之二
千里外。”不施父子孙祖明矣。赵当避王期功千里外
耳。《令》亦云：“凡流徙者，同籍亲近，欲相随者，听之。”此又
大通情体，因亲以教爱者也。赵既流移，载为人子，何
得不从？载从而称“不行”，岂《明教》所许如此称赵竟不
可分。赵虽内愧终身，称当沈痛没齿，孙祖之义，自不
得永绝，事理固然也。从之。

《王淮之传》：淮之字元会，琅邪临沂人。高祖彬，尚书仆
射。曾祖彪之，尚书令。祖临之，父纳之，御史中丞。彪之
博闻多识，练悉朝仪，自是家世相传，并谙江左旧事。
缄之青箱，世人谓之王氏青箱学。淮之除御史中丞，
为僚友所惮。淮之父纳之，祖临之，曾祖彪之，至淮之
四世居此职。淮之尝作五言，范泰嘲之曰：“卿惟解弹
事耳。”淮之正色答：“犹差卿世载雄狐。”

《南齐书郁林王本纪》，“郁林王昭业，字元尚，文惠太子
长子也。小名法身。世祖即位，封南郡王。昭业少美容
止，好隶书，世祖敕皇孙手书不得妄出，以贵重之。进
对音吐，甚有令誉，王侯五日一问讯。世祖尝独呼昭
业至幄座，别加抚问，呼为法身，钟爱甚重。文惠皇太
子薨，昭业每临哭，辄号咷不自胜。俄尔还内，欢笑极”
乐。在世祖丧，哭泣竟入后宫。尝列胡妓二部。夹阁迎
奏。

《王思远传》：“思远，琅邪临沂人，尚书令晏从弟也。父罗
云，平西长史。思远八岁父卒。祖弘之及外祖新安太
守羊敬元，并栖退高尚，故思远少无仕心。”

《谢超宗传》：超宗，陈郡阳夏人也。祖灵运，宋临川内史。
父凤，元嘉中坐灵运事，同徙岭南，早卒。超宗元嘉末
得还，与慧休道人来往，好学有文辞，盛得名誉。解褐
奉朝请。新安王子鸾，孝武帝宠子超宗，以选补王国

《江敩传》：“敩庶祖母王氏老疾，敩视膳尝药，七十馀日
不解衣。及累居内官，每以侍养陈请，朝廷优其朝直。
太祖即位，敩以祖母久疾连年，台阁之职永废，温凊
启乞自解。”

《王秀之传》：“秀之字伯奋。祖裕，宋左光禄大夫，仪同三
司。秀之幼时，裕爱其风采。”

《王融传》：融祖僧达，中书令，曾高并台辅。僧达答宋孝
武云：“亡父亡祖司徒、司空。”

《贾渊传》：“渊字希镜，平阳襄陵人也。祖弼之，晋员外郎。
父匪之，骠骑参军。世传谱学。先是，谱学未有名家，渊
祖弼之广集百氏谱记，专心治业。晋太元中，朝廷给
弼之令史书吏撰定缮写，藏秘阁，乃迁左民曹。渊父
及渊，三世传学，凡十八州士族谱，合百帙七百馀卷，
该究精悉，当世莫比。”

《刘𤩽传》：𤩽字子珪，沛国相人，晋丹阳尹惔六世孙也。
宋大明四年，举秀才。丹阳尹袁粲于后堂夜集，𤩽在
座，粲指庭中柳树谓𤩽曰：“人谓此是刘尹时树，每想
高风，今复见卿，清德可谓不衰矣。”𤩽有至性，祖母病
疽经年，手持膏药，渍指为烂。

《虞愿传》：“愿字士恭，会稽馀姚人也。祖赉，给事中、监利
侯。父望之，早卒。赉中庭橘树冬熟，子孙竞来取之。愿
年数岁，独不取，赉及家人皆异之。”

《宗测传》：“测字敬微，南阳人，宋征士炳孙也。少静退，不
乐人间，诏征不就，欲游名山，乃写祖炳所画《尚子平
图》于壁上。测长子官在京师，知父此旨，便求禄还为
南郡丞，付以家事，赍《老子》《庄子》二书自随。子孙拜辞
悲泣，测长啸不视，遂往庐山，止祖炳旧宅。”

《南史解叔谦传》：“宗元卿字希蒋，南阳人。有至行。早孤，
为祖母所养。祖母病，元卿在远辄心痛，大病即大痛，
小病则小痛，以此为常，乡里宗事之，号曰宗曾子。”
《梁书王茂传》：“茂字休远，年数岁，为大父深所异，常谓
亲识曰：‘此吾家之千里驹，成门户者，必此儿也’。”
《谢览传》：“览字景涤，胐弟𤅢之子也。览迁吏部尚书。览
自祖至”孙，三世居选部，当世以为荣。

《王泰传》：泰字仲通，志长兄慈之子也。慈齐时历侍中
吴郡，知名在志右。泰幼敏悟，年数岁时，祖母集诸孙
侄，散枣栗于床上，群儿皆竞之，泰独不取，问其故，对
曰：“不取自当得赐。”由是中表异之。

《裴子野传》：“子野生而偏孤，为祖母所养。年九岁，祖母
亡，泣血哀恸，家人异之。”

《王筠传》：“筠字元礼，琅邪临沂人。祖僧虔，齐司空简穆
公。父楫，大中大夫。筠为太子詹事。筠性弘厚，不以艺
能高人，而少擅才名，与刘孝绰见重当世。”其《与诸儿
书》，论《家世集》云：“史传称安平崔氏及汝南应氏并累
世有文才，所以范蔚宗世擅雕龙，然不过父子两三
世耳，非有七叶之中，名德重光，爵位相继，人人有集”，
如吾门世者也。沈少傅约语人云：“吾少好百家之言，
身为四代之史，自开辟以来，未有爵位蝉联，文才相
继，如王氏之盛者也。汝等仰观堂构，思各努力。”
《诸夷传》波斯国，其先有波斯匿王者，子孙以王父字
为氏，因为国号。

《长沙嗣王业传》：“业字静旷，高祖长兄懿之子也。业子
孝俨，字希庄，聪慧有文才，射策甲科，除秘书郎，太子
舍人。从幸华林园，于座献《相风乌》《华光殿》《景阳山》等
颂，其文甚美，高祖深赏异之。”

《太宗十一王传》：“南郡王大连，字仁靖，少俊爽，能属文，
举止风流，雅有巧思。大同十年，高祖幸朱方，大连与
兄大临并从。高祖问曰：‘汝等习骑不’？对曰：‘臣等未奉
诏，不敢辄习’。敕各给马试之，大连兄弟据鞍往还，各
得驰骤之节。高祖大悦，即赐所乘马，及为启谢，词又
甚美。高祖佗日，谓太宗曰：‘昨见大临、大连风韵可爱’”，
足以慰吾老年。

浏阳公大雅，字仁风。大同九年，封浏阳县公，邑一千
五百户。少聪警，美姿仪，特为高祖所爱。

西阳王大钧字仁辅性厚重不妄戏弄年七岁高祖
尝问读何书对曰：“学诗”因命讽诵音韵清雅高祖因
赐王羲之书一卷。

建平王大球，字仁珽。大宝元年，封建平郡王，邑二千
户。性明惠夙成。初，侯景围京城，高祖素归心释教，每
发誓愿，恒云：“若有众生应受诸苦，悉衍身代。”当时大
球年甫七岁，闻而惊谓母曰：“官家尚尔，儿安敢辞。”乃
六时礼佛，亦云：“凡有众生应获苦报，悉大球代受。”其
早慧如此。

《陈书沈众传》：“众字仲师，祖约，梁特进。众好学，颇有文
才。梁武帝制《千字诗》，众为之注解，召见于文德殿。帝
令众为《竹赋》，赋成奏之，帝手敕答曰：‘卿文体翩翩，可
谓无忝尔祖’。”

《谢贞传》：“贞字元正，幼聪敏，有至性。祖母阮氏先苦风
眩，每发便一二日不能饮食。贞时年七岁，祖母不食，
贞亦不食，往往如是，亲族莫不奇之《贺德基传》：“德基字成业，世传《礼》学。祖文发，父淹，仕梁
俱为祠部郎，并有名当世。德基于礼记称为精明，居
以传授，累迁尚书祠部郎。德基虽不至大官，而三世
儒学，俱为祠部”，时论美其不坠焉。

《陆琼传》：琼年八岁，风神警亮，进退详审。从祖襄叹曰：
“此儿必荷门基，所谓一不为少。”

《魏书景穆十二王传》，任城王云，年五岁，恭宗崩，号哭
不绝声。世祖闻之而呼，抱之泣曰：“汝何知，而有成人
之意也！”

南安王祯，太和二年五月至邺，入治日，暴风大雨，冻
死者十数人。是月疽发背薨。子英。英子熙，延昌二年
袭封，寻授相州刺史。熙以七月入治，其日大风寒雨，
冻死者二十馀人，驴马数十匹。熙闻其祖父前事，心
恶之。及元乂隔绝二宫，乃起义剪除。元乂败，为乂斩
于邺街。

《王宪传》：宪字显则，北海剧人也。祖猛，苻坚丞相。父休，
河东太守。宪幼孤，随伯父永在邺。苻丕称尊号，复以
永为丞相。永为慕容永所杀，宪奔清河，匿于民家。皇
始中，舆驾次赵郡之高邑，宪乃归诚。太祖见之曰：“此
王猛孙也。”厚礼待之，以为本州正，领选曹事，兼掌门
下。

《郭祚传》：祚字季祐，魏车骑郭淮弟亮后也。从高祖南
征，及还，正黄门。车驾幸长安，行经渭桥，过郭淮庙，问
祚曰：“是卿祖宗所承邪？”祚曰：“是臣七世伯祖。”高祖曰：
“先贤后哲，顿在一门。”祚对曰：“昔臣先人以通儒英博，
唯事魏文，微臣虚薄，遵奉明圣，自惟幸甚。”因敕以太
牢祭淮庙，令祚自撰祭文，以赞迁洛之规。

《高句丽传》：高句丽子孙相传至裔孙宫，生而开目能
视，国人恶之。及长凶虐，国以残破。宫曾孙位宫，亦生
而视人，以其似曾祖宫，故名为位宫。高句丽呼相似
为“位。”

《高祖纪》：“高祖孝文皇帝讳宏，显祖献文皇帝之长子。”
皇兴五年秋八月丙午，即皇帝位。承明元年六月辛
未，太上皇帝崩，尊皇太后为太皇太后，临朝称制。太
和十有四年九月癸丑，太皇太后冯氏崩。壬戌，高丽
国遣使朝贡。诏听蕃镇曾经内侍者前后奔赴。冬十
月戊辰，诏曰：“自丁荼苦，奄逾晦朔。仰遵遗旨，祖奠有
期，朕将亲侍龙舆，奉诀陵隧。诸常从之具，悉可停之。
其武卫之官，防侍如法。”癸酉，葬文明太皇太后于永
固陵。甲戌，车驾谒永固陵，群臣固请公除，帝不许。己
卯，车驾谒永固陵。庚辰，帝居庐，引见群僚于太和殿。
太尉、东阳王丕等据权制固请，帝引古礼往复，群臣
乃止。语在《礼志》。京兆王太兴有罪，免官削爵。诏曰：“公
卿屡依金册遗旨，中代权式，请过葬即吉。朕思遵远
古，终三年之制。依《礼》，既虞卒哭，此月二十一日授服，
以葛易麻。既衰服在上，公卿不得独释于下，故于朕
之授服，变从练礼已下，复为节降，斟酌今古，以制厥
衷。且取遗旨速除之一端，粗申臣子罔极之巨痛。”癸
未，诏曰：“朕远遵古式，欲终三年之礼。百辟群官，据金
册顾命，将夺朕心，从先朝之制。朕仰惟金册，俯自推
省，取诸二衷，不许众议以衰服过期，终四节之慕。又
奉圣训，聿修诰旨，不敢暗嘿自居，以旷机政。庶不愆
遗令之意，差展哀慕之情。普下州镇，长至三元，绝告
庆之礼。”甲申，车驾谒永固陵。辛卯，诏曰：“群官以万几
事重，请求听政。朕仰祈遗命，亦思无怠。但哀慕缠绵，
心神迷塞，未堪自力以亲政事。近侍先掌机衡者，皆
谋猷所寄，且可任之，如有疑事，当时与论决。”十有一
月甲寅，诏曰：“垂及至节，感慕崩摧，凡在臣列，谁不哽
切！内外职人先朝班次及诸方杂客，冬至之日，尽听
入临。三品以上衰服者，至夕复临，其馀唯”旦临而已。
其拜哭之节，一依别仪。十五年春正月丁卯，帝始听
政于皇信东室。夏四月癸亥，帝始进蔬食。乙丑，谒永
固陵。冬十月庚寅，车驾谒永固陵。十有六年秋九月
甲寅朔，大序昭穆于明堂，祀文明太皇太后于元室。
辛未，帝以文明太皇太后再周忌日，哭于陵左，绝膳
三日，哭不辍声。十有七年秋八月丁亥，帝辞永固陵。
帝幼有至性，文明太后以帝聪圣，或不利于冯氏，将
谋废帝。乃于寒月，单衣闭室，绝食三朝，召咸阳王禧
将立之，元丕、穆泰、李冲固谏乃止。帝初不有恨，惟深
德丕等。宦者先有谮帝于太后，太后大怒，杖帝数十，
帝默然而受，不自申明。太后崩，后亦不以介意。
《萧道成传》：道成死，子赜立。赜子长懋死，立其孙南郡
王昭业为太孙。赜至东宫，昭业迎拜号恸，绝而后苏。
赜自下舆抱持之，宠爱隆重。初，昭业在西州，令女巫
杨氏祷祝，速求天位。及在东宫，赜有疾，令杨氏日夕
祈祷，令赜早死。赜谓其必能荷负大业，谓曰：“五年以
来一委宰相，汝多厝意，五年以后，勿复委人。”临死执
昭业手曰：“阿奴若忆翁，当好作。”如此者再而死。大敛
之始，呼赜伎人，备举众乐，诸伎虽畏威从事，莫不哽
咽流涕。及成服，悉遣诸王还第。子良固乞留过赜葬，

端门，昭业便称疾还内。裁入阁，便于内奏，胡伎，鞞铎
之声，震彻内外。初，萧赜聚钱，上库至五亿万，斋库亦
出三亿万，金银布帛丝绵，不可称计。至此岁末，所用
过半，皆赐与左右厮卒之徒。及至废黜，府库空尽。
《世祖纪》：世祖太武皇帝讳焘，太宗明元皇帝之长子
也。母曰杜贵嫔，天赐五年生于东宫，体貌瑰异，太祖
奇而悦之，曰：“成吾业者，必此子也。”

《高宗纪》：高宗文成皇帝，讳濬，恭宗景穆皇帝之长子
也。母曰闾氏，真君元年六月生于东宫。帝少聪达，世
祖爱之，常置左右，号世嫡皇孙。年五岁，世祖北巡，帝
从在后，逢虏帅桎一奴，欲加其罚，帝谓之曰：“奴今遭
我，汝宜释之。”帅奉命解缚。世祖闻之曰：“此儿虽小，欲
以天子自处。”意奇之。既长，风格异常，每有大政，常参
决可否。

《王慧龙传》：“慧龙，太原晋阳人，司马德宗尚书仆射愉
之孙。幼聪慧，愉以为诸孙之龙，故名焉。初，刘裕微时，
愉不为礼，及得志，愉合家见诛。慧龙年十四，为沙门
僧彬所匿。太常二年，慧龙归国。慧龙自以遭难流离，
常怀忧悴，乃作《祭伍子胥文》，以寄意焉。生一男一女，
遂绝房室，布衣蔬食，不参吉事，举动必以礼。太子少”
傅游雅言于朝曰：“慧龙古之遗孝也。”

《辛绍先传》：祥弟少雍，字季和，少聪颖，有孝行，尤为祖
父绍先所爱。绍先性嗜羊肝，常呼少雍共食及绍先
卒，少雍终身不食肝。

《卢元传》：元字子真，范阳涿人也。曾祖谌，晋司空刘琨
从事中郎。元使刘义隆，义隆见之，与语良久，叹曰：“中
郎，卿曾祖也。”

《杨播传》：“播兄弟皆有孙，惟椿有曾孙，年十五六矣，椿
常欲为之早娶，望见元孙。”

《刁冲传》：“冲字文朗，十三而孤，孝慕过人。其祖母司空
高允女，聪明妇人也。哀其早孤，抚养尤笃。冲免丧后，
便志学他方，高氏泣涕留之，冲终不止。”

《北齐书。卢叔武传》，叔武族孙臣客，拜太子舍人，迁司
徒记室，请归侍祖母李。李强之令仕，不得已而顺命。
《周书王罴传》：罴孙述，字长述，少聪敏，有识度。年八岁，
太祖见而奇之曰：“王公有此孙，足为不朽。”即以为镇
远将军，拜太子舍人，以祖忧去职。述幼丧父，为罴所
鞠养。及居丧，深合礼度。于时东西交争，金革方始，群
官遭丧者，卒哭之后，皆起令视事。述请终礼制，辞理
恳切。太祖命中使就视，知其哀毁，乃特许之。丧毕，袭
爵扶风郡公，累迁上大将军。

《李昶传》：“昶，顿丘临黄人也。祖彪，名重魏朝为御史中
尉。昶幼年已解属文，有声洛下，太祖恒欲以书记委
之，于是以昶为丞相府记室参军，著作郎，修国史，转
大行台郎中，中书侍郎。顷之，转黄门侍郎，封临黄县
伯，邑五百户。太祖常谓昶曰：‘卿祖昔在中朝为御史
中尉，卿操尚贞固，理应不坠家风。但孤以中尉弹劾
之官，爱憎所在，故未即授卿耳。然此职久旷，无以易
卿’。”乃奏昶为御史中尉。

《张元传》：“元字孝始，河北芮城人也。祖成，假平阳郡守。
父延儁，仕州郡，累为功曹主簿，并以纯至，为乡里所
推。元性谦谨，有孝行，微涉经史，然精修释典。年六岁，
其祖以夏中热甚，欲将元就井浴，元固不肯从，祖谓
其贪戏，乃以杖击其头曰：‘汝何为不肯洗浴’？元对曰：
‘衣以盖形，为覆其亵，元不能亵露其体于白日之下’。”
祖异而舍之。及元年十六，其祖丧明三年，元恒忧泣，
昼夜读佛经，礼拜以祈福祐。后读《药师经》，见盲者得
视之言，遂请七僧然七灯，七日七夜，转《药师经》行道。
每言：“天人师乎？元为孙不孝，使祖丧明。今以灯光普
施法界，愿祖目见明，元求代暗。”如此经七日，其夜梦
见一老公，以金錍治其祖目，谓元曰：“勿忧悲也。三日
之后，汝祖目必差。”元于梦中喜跃，遂即惊觉，乃遍告
家人。居三日，祖果目明。其后祖卧疾再周，元恒随祖
所食多少，衣冠不解，旦夕扶侍。及祖殁，号踊绝而复
苏。复丧其父，水浆不入口三日。乡里咸叹异之。县博
士杨轨等二百馀人上其状，有诏表其门闾。

《隋书陆爽传》：“爽子法言，释褐承奉郎。初，爽尝奏高祖
云：‘皇太子诸子未有嘉名，请依《春秋》之义，更立名字’。
上从之。及太子废，上追怒爽云：‘我孙制名，宁不自解。
陆爽乃尔多事，其子孙并宜屏黜。法言竟坐除名’。”
《元德太子昭传》：“昭，炀帝长子也。生而高祖命养宫中。
三岁时于元武门弄石狮子。高祖与文献后至其所，
高”祖适患腰痛，举手凭后，昭因避去，如此者再三。高
祖叹曰：“天生长者，谁复教乎！”由是大奇之。高祖尝谓
曰：“当为尔娶妇。”昭应声而泣。高祖问其故，对曰：“汉王
未婚时，恒在至尊所，一朝娶妇，便则出外，惧将违离，
是以啼耳。”上叹其有至性，特钟爱焉。

《燕王惔传》：“惔字仁安，敏慧美姿仪。炀帝于诸孙中特
所钟爱，常置左右。性好读书，尤重儒素，非造次所及，
有若成人。良娣早终，每至忌日，未尝不流涕呜咽，帝由是益以奇之。宇文化及弑逆之际，惔觉变，欲入奏，
恐露其事，因与梁公萧钜千牛宇文晶等，穿芳林门
侧水窦而入，至元武门跪奏曰：‘臣卒中恶，命悬俄顷，
请得面辞，死无所恨’。”冀以见帝。为司宫者所遏，竟不
得闻。俄而难作，为贼所害，时年十六。

《杨素传》：“素字处道，少落拓有大志，不拘小节。世人多
未之知，惟从叔祖魏尚书仆射宽深异之，每谓子孙
曰：‘处道当逸群绝伦，非常之器，非汝曹所逮也’。”
《唐书李靖传》：靖孙彦芳，太和中为凤翔司录参军。家
故藏高祖、太宗赐靖诏书数函上之，文宗爱之不废，
手敕摸诏本还赐彦芳。

《汉阳公主传》：主名畅，庄宪皇后所生。下嫁郭𫓩，辞归
第，涕泣不自胜。德宗曰：“儿有不足邪？”对曰：“思相离，无
他恨也。”帝亦泣，顾太子曰：“真而子也。”

《魏徵传》：征五世孙谟为宰相，议事天子前，他相或委
抑规讽，惟谟谠切无所回畏。宣宗常曰：“谟名臣孙，有
祖风，朕心惮之。”

《薛收传》：“收字伯褒，隋内史侍郎道衡子也。收子元超
转中书舍人弘文馆学士。省中有盘石，道衡为侍郎
时，常据以草制，元超每见，辄泫然流涕。”

《李百药传》：百药字重规，幼多病，祖母赵以百药名之。
《王晙传》：晙，沧州景城人，少孤好学，祖有方奇之，曰：“是
子当兴吾宗。”

《柳泽传》：“泽从祖奭，字子邵。贞观中，进中书令。皇后挟
媚，道觉，罢为吏部尚书。后废，贬爱州刺史。许敬宗等
构奭通宫掖，谋行鸩毒，与褚遂良朋党，罪大逆。遣使
杀之，没其家，期以上亲并流岭表。奭房隶桂州为奴
婢。神龙初，乃复官爵，子孙亲属缘坐者悉免。开元初，
泽兄涣为中书舍人，上言臣从伯祖奭去显庆三年，
与褚遂良等五门同被谴戮，虽被原雪，而子孙殆尽，
唯曾孙无忝客籍龚州。陛下先天后《诏书》，尝任宰相
家，并录其后。况臣之伯祖无辜被诛，今槁窆未还，后
嗣侨处，愿许伯祖归葬，孤孙北迁。”于是诏无忝护奭
柩归乡里，官给丧事。

《张荐传》：荐祖𬸦，字文成，早惠绝伦。为儿时，梦紫文大
鸟五色成文，止其庭。大父曰：“吾闻五色，赤文凤也；紫
文𬸚𬸦也。若壮，殆以文章瑞朝廷乎。”遂命以名。
《刘祥道传》：祥道子齐贤，三世至两省侍郎，典选。从父
应道，吏部郎中，从父弟令植，礼部侍郎，凡八人，前后
历吏部郎中、员外，世以为罕。

《狄仁杰传》：仁杰族孙兼谟，字汝谐，刚正有祖风，文宗
以为御史中丞，帝曰：“御史台朝廷纲纪一，台正则朝
廷治，朝廷正则天下治，畏忌顾望则职业废矣。卿梁
公后，当嗣家声，不可不慎。”兼谟顿首谢。

《郝处俊传》：帝多疾，欲逊位武后，处俊谏之，事遂沮。处
俊孙象贤，垂拱中为太子通事舍人，后素衔处俊，故
因事诛之，临刑极骂乃死。后怒，乃离磔其尸，斲夷祖
父棺冢，自是讫。后世将刑人，必先以木丸窒口云。
《韩思复传》：思复字绍出，祖伦，贞观中历左卫率。思复
少孤，年十岁，母为语父亡状，感咽几绝。故伦特爱之，
尝曰：“此儿必大吾宗。”

《苏瑰传》：瑰子颋，颋子诜，诜子震，以荫补千牛，十馀岁，
彊学有成人风。颋曰：“吾家有子。”

《张嘉贞传》：嘉贞子延赏，延赏子弘靖，第在东都思顺
里，盛丽甲当时，五世无所增葺，时号“三相张家”云。
《蒋乂传》：乂子伸，以右补阙为史馆修撰。蒋氏世禅儒，
惟伸及孙子兆，能以文章取进士第。三世踵修国史，
世称良笔。咸云蒋氏日历，天下多藏焉。

《马璘传》：“璘，岐州扶风人。少孤，流荡无业所。年二十，读
《汉马援传》至丈夫当死边野，以马革裹尸而归，慨然
曰：‘使吾祖勋业堕于地乎’？”

《李泌传》：元宗开元十六年，悉召能言佛道孔子者，相
答难禁中有员俶者，九岁升座，词辩注射，坐人皆屈。
帝异之曰：“半千孙固当然。”

《元结传》：结曾祖仁基，字惟固，父延祖三岁而孤。仁基
敕其母曰：“此儿且祀我。”因名而字之。

《萧瑀传赞》“梁萧氏兴江左，实有功在民，终无大恶。以
寖微而亡，故馀祉及其后裔。自瑀逮遘，凡八叶。宰相
名德相望，与唐盛衰，世家之盛，古未有也。”

《王𬘭传》：“𬘭字方庆，武后尝就求羲之书，方庆奏十世
从祖羲之书四十馀番，太宗求之先臣悉上送。今所
存惟一轴，并上十一世祖导、十世祖洽、九世祖珣、八
世祖昙首、七世祖僧绰、六世祖仲宝、五世祖骞、高祖
规、曾祖褒并九世从祖献之等，凡二十八人书共十
篇。后御武成殿遍示群臣，诏中书舍人崔融序其代”
阀，号《宝章集》，复以赐方庆士，人歆其宠。

《懿德太子重润传》：“重润本名重照，避武后讳改焉。帝
为皇太子时，生东宫，高宗喜甚，乳月满，为大赦天下，
改元永淳。是岁立为皇太孙，开府置官属。帝问吏部
侍郎裴敬彝、郎中王方庆，对曰：‘礼有嫡子无嫡孙。汉

无有’。”帝曰：“是我作故，若何？”对曰：“《礼》，君子抱孙不抱子。
孙可以为王父尸者，昭穆同也。陛下肇建皇孙本支，
千亿之庆。”帝悦，诏议官属。敬彝等奏置师、傅、友、文学、
祭酒、左右长史、东西掾主簿、管记、司录六曹等官，加
王府一级，然卒不补。将封嵩王，召太子赴东都，以太
孙留守京师。中宗失位，太孙府废，贬庶人，别囚之。帝
复位，封邵王。大足中，张易之兄弟得幸武后，或谮重
润与其女弟永泰郡主及主婿窃议，后怒，杖杀之，年
十九。重润秀容仪，以孝爱称，诛不缘罪，人皆流涕。神
龙初，追赠皇太子。

《王智兴传》：智兴子晏平晏宰。晏宰后去晏，独名宰。宰
子晏实幼机警，智兴自养之，故名与诸父齿。

《李白传》：白晚好黄老，度牛渚矶至姑孰，悦谢家青山，
欲终焉。及卒，葬东麓。元和末，宣歙观察使范传正祭
其冢，禁樵采。访后裔，惟二孙女嫁为民妻，进止仍有
风。范因泣曰：“先祖志在青山，顷葬东麓非本意。”传正
为改葬，立二碑焉。

《肃宗皇后吴氏传》：后生代宗，为嫡皇孙。生之三日，帝
临澡之。孙体挛弱，负姆嫌陋，更取他宫儿以进，帝视
之不乐，姆叩头言非是。帝曰：“非尔所知，趣取儿来。”于
是见嫡孙。帝大喜，向日视之曰：“福过其父。”帝还，尽留
内乐宴具，顾力士曰：“可与太子饮，一日见三天子，乐
哉。”

《杜佑传》：佑子式方，式方子悰，为凤翔荆南节度使，加
兼太傅。悰于大议论往往有所合，然才不周用，虽出
人将相，而厚自奉养，未尝荐进幽隐。佑之素风衰焉。
故时号“秃角犀。”

《孙思邈传》：太子詹事卢齐卿之少也，思邈曰：“后五十
年位方伯，吾孙为属吏，愿自爱。”时思邈之孙溥尚未
生，及溥为萧丞，而齐卿徐州刺史。

《李素立传》：素立孙至远，始名鹏。而素立方奉使，谓家
人曰：“古有待事名子，吾此役可命子孙矣。”遂以名之。
《殷践猷传》：践猷少子寅贬澄城丞，病且死，以母萧老
不忍决。及敛，其子亮断指剪发，置棺中自誓，事祖母
如寅在其后，侍萧疾不脱衣者数年，有白燕巢其楣。
《温造传》：造字简舆，姿表瑰杰，性嗜书。天子爱其才，问
造家世及年，对曰：“臣五世祖大雅，外五世祖李𪟝，臣
犬马之齿三十有二。”帝奇之。

《许敬宗传》：敬宗字延族，杭州新城人。子昂，其孙彦伯，
昂子也，颇有文，敬宗晚年不复下笔，凡大典册，悉彦
伯为之。尝献昂曰：“‘吾儿不及若儿’。答曰：‘渠父不如昂
父’。”

《刘审礼传》：审礼少丧母，为祖元所养。隋末大乱，道不
通，审礼尚少，自乡里负祖母度江，转侧避地。及天下
平，西入长安。元每疾病，必亲煮药，尝而进。元曰：“儿孝
通幽显，吾一顾念，疾辄间。”

《郭子仪传》：“子仪诸孙数十，不能尽识，至问安，但颔之
而已。”

《卫次公传》：次公为兵部侍郎，故英公李𪟝，大理卿徐
有功之孙，皆以负不得调。次公召见曰：“子之祖，勋在
王府，宁限常格乎？”即优补而遣，进尚书左丞。

《卢奕传》：“奕子杞，杞子元辅，少以清行闻。元辅端静介
正，能绍其祖，故历显剧，而人不以杞之恶为累云。”
《徐齐聃传》：“齐聃字将道，八岁能文。子坚，字元固，幼有
敏性。齐聃姑为太宗充容，仲为高宗婕妤，皆明图史。
议者以坚父子如汉班氏。子峤，字巨山，父子相次为
学士，自祖及孙，三世为中书舍人。”

《王承元传》：“承元者，承宗弟也。有沈谋。年十六，劝承宗
亟引兵共讨李师道。承宗少之不用，然军中往往指
目之。承宗死，未发丧，大将谋取帅它姓，参谋崔燧与
诸校计，以祖母凉国夫人李命承元嗣。承元泣且拜
不受，密表请帅于朝。承元去镇，左右裒器币自随，承
元使空褚毋留入朝，昆弟拜刺史者四人，位于朝者”
四十人，祖母入见，帝命中宫礼赉异等。

《谈圃》“阳城既责归州，路逢梁寿。寿时贬化州，分其子
孙一半在郓。梁有幼子八岁，孙三岁，至潭州，为知州
喻陟所逼，家人数日环聚泣别。至是梁奋然掷其子
于地，其孙方挽衣不肯去，梁掣其手而行，雨中徒步
而出，道路为之泣下。”

《读书镜》：“许敬宗奸邪，而其孙许远以忠节著。忠邪岂
有种邪？顾子孙何如耳。”

《因话录》：韩仆射皋自黄门以来，三世传执一笏，经祖
父所执，未尝轻授于仆人之手，归则躬置于卧内一
榻，以示敬慎。

张弘靖三世掌书命，在台座，前代未有。杨巨源赠公
诗云：“伊陟无闻祖，韦贤不到孙。”时称其能与张家说
家门。

《卓异记》：燕公张说拜工部，子均拜礼部，孙濛拜礼部。
按张公三代，自中书舍人拜侍郎，奕世无比，时号为
佳美者耳《隋唐嘉话》：许高阳敬宗奏，流其子昂于岭南。及敬宗
死，博士袁思古议谥曰“谬’。昂子彦伯于众中将击之，
袁曰：“‘今为贤尊报仇，何为反怒’？彦伯惭而止。”

《朝野佥载》：“安南都护邓祐，韶州人，家巨富，奴婢千人，
恒课口腹自供，未曾设客。”孙子将一鸭私用，祐以擅
破家资，鞭二十。

《宣武盛事》：戴弘正每得密友一人，则书于编简，焚香
告祖考，号为“金兰簿。”

《唐国史补》：马司徒孙始生，德宗命之曰继祖，退而笑
曰：“此有二义”，意谓以索系祖也。

李载者，燕代豪杰。常臂鹰携妓以猎，旁若无人。方伯
为之前席，终不肯仕。载生栖筠，为御史大夫，磊落可
观，然其器不及父。栖筠生吉甫，任相国八年，柔而多
智。“公惭卿，卿惭长”，近之矣。吉甫生德裕，为相十年，拜
太尉，清直无党。

《集异记》：“兰陵萧颖士，杨府功曹，秩满南游，行侣共济
瓜洲，舟中有二少年，熟视颖士，相顾曰：‘此人甚有肖
于鄱阳忠烈王也’。”颖士是鄱阳曾孙，即自款陈二子
曰：“吾识尔祖久矣。”颖士以广众中未敢询访，俟及岸，
方将启请，而二子忽遽负担而去。颖士意谓非仙则
神，虔心向瞩而已。明年颖士北归，止于盱眙邑长之
署，方与邑长下帘昼坐，司门遽白云：“某吏于某处擒
获发冢盗共五六人。”登令召入，皆反接其手，束缚甚
固，旅之于庭。而颖士悬认，江中二少年亦缧绁于内。
颖士惊曰：“斯二人非仙则神。”因具述曩事。邑长即令
先穷二子，须臾款伏，佐验明著，皆云：“我之发丘墓，今
有年矣。”颖士即以前说，再令询之，皆曰：“我尝开鄱阳
王冢，大获金玉。当门有贵人，颜色如生，年方五十，髭
鬓斑白，僵卧于石榻，姿状正与颖士相类，无少差异。
我舟中遇子，又知萧氏固是鄱阳后也。因此启言，我
岂有他术哉！用弱尝闻人之绍续，其或三五世，则必
一人有肖其祖先之形状者，斯岂验欤？”

《五代史四夷附录》：阿保机死，长子东丹王突欲当立，
其母述律爱德光，诸部希述律意，突欲不得立。兀欲，
突欲子也。突欲奔于唐，兀欲留不从，号永康王。德光
灭晋，兀欲从至京师。德光死，兀欲立，遣人报其祖母
述律。述律怒曰：“我儿平晋取天下，有大功业，其子在
我侧者，当立而人。皇王背我归中国，其子岂得立邪！”
乃率兵逆兀欲，将废之。兀欲留其将麻荅守镇州。晋
将相随德光在镇州者，皆留之而去，以翰林学士徐
台符、李澣从行，与其祖母述律相距于石桥。述律所
将兵多亡归兀欲。兀欲乃幽述律于祖州。祖州，阿保
机墓所也。述律后死于木叶山。

《郭崇韬传》：“当崇韬用事时，自宰相豆卢革、韦说等皆
倾附之，以其姓郭，因以为子仪之后，崇韬遂以为然。
其伐蜀也，过子仪墓，下马号恸而去。闻者颇以为笑。”
《东坡志林》：“虔州布衣赖仙芝言：连州有黄损仆射者，
五代时人。仆射盖仕南汉也。未老退归，一日，忽遁去，
莫知其所存亡，子孙画像事之，凡三十二年。复归，坐”
阼阶上，呼家人。其子适不在，孙出见之，索笔书壁云：
“一别人间岁月多，归来人事已消磨。惟有门前鉴池
水，春风不改旧时波。”投笔竟去，不可留。子归，问其状
貌，孙云：“甚似影堂老人也。”连人相传如此。其后颇有
禄仕者。

《辽史萧蒲离不传》：“蒲离不，字桵懒，魏国王惠之四世
孙。父母蚤丧，鞠于祖父兀古匿。性孝悌。年十三，兀古
匿卒，自以早失怙恃，复遭祖丧，哀毁逾礼，族里嘉叹，
尝谓人曰：‘我于亲不得终养，今谁为训者。苟不自勉，
何以报鞠育恩’。”自是力学，于文艺无不精。乾统间，以
兀古匿之故，召之不应。

《艾子后语》艾子，有孙抟雪而戏，艾子褫其衣使跪雪
中，其子亦脱衣跪其旁。艾子惊曰：“汝何与焉？”其子泣
曰：“汝冻吾儿，吾亦冻汝儿。”艾子笑而释之。

《山堂肆考》：丁度字公雅。祖𫖮尽其家赀以置书至八
千卷，且曰：“吾聚书多矣，必有好学者为吾子孙。”度力
学有守，登服勤词学科。

姚珽曾祖察尝著《汉书训纂》，而后之注《汉书》者多窃
取其义以为己说，珽乃著《绍训》以发明其义。